**Zmluva o dielo č. ..........**

uzatvorená podľa § 536 a nasl. zákona č. 513/1991 Zb. Obchodného zákonníka v platnom znení (ďalej ako „zmluva“)

**Čl. 1. Zmluvné strany**

**1.1** Objednávateľ : RSC HAMSIK ACADEMY s.r.o.

 Zvolenská cesta 15451/46B, 974 05 Banská Bystrica

 Zapísaná v Obchodnom registri Okresného súdu Banská Bystrica, odd. Sro, vložka číslo: 24620/S

 Osoby oprávnené konať

 vo veciach zmluvných : Richard Hamšík, konateľ

 vo veciach technických : Ing. Július Žiška

 Bankové spojenie : Tatra banka, a.s.

 IBAN : doplní objednávateľ pri podpise zmluvy

 IČO : 47336919

 IČ DPH : SK2023820755

 (ďalej len „Objednávateľ“)

**1.2** Zhotoviteľ :

Zapísaná : OR Okresného súdu ................., oddiel .........., vložka č.: ............

Štatutárny zástupca :

Osoba oprávnená konať :

vo veciach obchodných

Osoba oprávnená konať : .........................., stavbyvedúci, tel.: .........................

vo veciach technických

Bankové spojenie :

IBAN :

IČO :

DIČ :

 IČ DPH :

 (ďalej len „Zhotoviteľ“)

**Čl. 2. Predmet zmluvy**

* 1. Predmetom tejto zmluvy je záväzok zhotoviteľa vykonať pre objednávateľa dielo ako výsledok obchodnej verejnej súťaže  **„Vybudovanie zázemia pre športovcov – Športový areál – RSC HA BB“** (ďalej len „stavba), v rozsahu podľa projektovej dokumentácie a rozpočtu (ďalej len „rozpočet“), ktorý tvorí prílohu tejto zmluvy a dodať všetky s tým súvisiace doklady týkajúce sa najmä realizácie diela a jeho kvality, predovšetkým doklady potrebné k úspešnému priebehu kolaudačného konania stavby a k odovzdaniu stavby investorovi uvedenému v odseku 2.2 tohto článku. Investorom je Fond na podporu Športu, IČO: 52846059 so sídlom: Príkopova 3255/6 83103 Bratislava - mestská časť Nové Mesto, ktorý bude na základe kladného rozhodnutia o podanej žiadosti Objednávateľa v rámci výzvy č. 2023/001 ,s názvom: Výzva predkladanie žiadostí o poskytnutie príspevku v rámci programu „Výstavba, rekonštrukcia a modernizácia športovej infraštruktúry v znení dodatku č.1, spolufinancovať predmet projektu.
	2. Zhotoviteľ zrealizuje práce nad rámec rozsahu diela vymedzeného projektovou dokumentácioua Rozpočtom (ďalej i „naviac práce“) iba na základe predchádzajúceho písomného dodatku a súhlasu Objednávateľa. Za naviac práce sa nepovažujú práce, ktoré sú potrebné na vykonanie diela v dohodnutom rozsahu a kvalite, ak potrebu ich vykonania zhotoviteľ mohol v čase podpisu tejto zmluvy predvídať. Cenu naviac prác, ktoré zhotoviteľ vykoná bez vopred podpísaného dodatku k tejto zmluve alebo odchylne od dohodnutého rozsahu diela, objednávateľ nie je povinný zaplatiť. Tieto naviac práce je zhotoviteľ povinný odstrániť v dohodnutej, inak primeranej lehote. Po márnom uplynutí tejto lehoty je objednávateľ oprávnený dať odstrániť tieto naviac práce na náklady zhotoviteľa.
	3. Zhotoviteľ sa zaväzuje zhotoviť pre objednávateľa dielo s odbornou starostlivosťou podľa podmienok dohodnutých v tejto zmluve, na svoje náklady, vo vlastnom mene, na svoje nebezpečenstvo, riadne, včas, bez vád a nedorobkov, a odovzdať zhotovené dielo objednávateľovi v zodpovedajúcej kvalite. Objednávateľ sa zaväzuje dielo zhotovené v súlade s touto zmluvou prevziať a zaplatiť za dielo dohodnutú cenu podľa podmienok dohodnutých v tejto zmluve.
	4. Dielo zhotoviteľ zrealizuje podľa projektovej dokumentácie, Rozpočtu, pokynov objednávateľa, podmienok tejto zmluvy, v súlade s technologickými postupmi stanovenými výrobcami pre zabudovanie a inštaláciu výrobkov, zabudovaných materiálov, prvkov a technologických zariadení, ktoré zhotoviteľ použije na diele, v súlade s požiadavkami a podmienkami vyplývajúcimi zo stavebných a iných úradných povolení týkajúcich sa diela, v súlade s platnými technickými normami, platnými všeobecne záväznými právnymi predpismi, ako i s požiarnymi a bezpečnostnými predpismi. Zhotoviteľ sa zaväzuje bez súhlasu objednávateľa nekomunikovať so zhotoviteľom projektovej dokumentácie – projektantom.

**2.5** Zhotoviteľ potvrdzuje, že sa v plnom rozsahu oboznámil s projektovou dokumentáciou v rozsahu vyhotovenom ku dňu podpisu tejto zmluvy, s rozsahom a povahou diela, sú mu známe technické, kvalitatívne a iné podmienky potrebné k realizácii diela a disponuje takými kapacitami a odbornými znalosťami, ktoré sú na kvalitné a riadne vykonanie diela potrebné.

**2.6** Zhotoviteľ vyhlasuje, že podklady prevzaté od objednávateľa za účelom realizácie diela (najmä projektová dokumentácia) nemajú zjavné chyby, ktoré mohol s náležitou odbornou starostlivosťou odhaliť a ktoré by mohli ohroziť riadnu a včasnú realizáciu diela. Zhotoviteľ vyhlasuje, že sa pred uzavretím tejto zmluvy riadne oboznámil so staveniskom, s pomermi na stavenisku vrátane klimatických, s dopravnou dostupnosťou staveniska, a vyhlasuje, že stav staveniska umožňuje riadnu a včasnú realizáciu diela podľa projektovej dokumentácie a že má úplné informácie o stavenisku potrebné k riadnemu zhotovovaniu diela. Zhotoviteľovi nie sú známe nedostatky staveniska, ktoré mohol s náležitou odbornou starostlivosťou odhaliť a ktoré by mohli ohroziť riadnu a včasnú realizáciu diela. Ak sa ukáže, že podklady prevzaté od objednávateľa alebo stavenisko majú chyby, resp. nedostatky, ktoré mohol zhotoviteľ s náležitou odbornou starostlivosťou odhaliť do podpisu tejto zmluvy a ktoré by mohli ohroziť riadnu a včasnú realizáciu diela, nie je zhotoviteľ oprávnený z dôvodu existencie týchto chýb alebo nedostatkov požadovať zvýšenie ceny diela alebo oddialenie termínov realizácie diela (najmä termínu ukončenia diela).

**Čl. 3. Čas a miesto plnenia predmetu zmluvy**

**3.1** Zhotoviteľ sa zaväzuje, že dielo zrealizuje v týchto termínoch:

 **Začiatok realizácie diela: odo dňa prebratia staveniska Zhotoviteľom**

 **Ukončenie realizácie diela: do 18 mesiacov od prevzatia staveniska**

**3.2** Zhotoviteľ musí najneskôr do termínu ukončenia realizácie diela odovzdať riadne vykonané dielo objednávateľovi. Zhotoviteľ je povinný bez meškania informovať objednávateľa o vzniku akejkoľvek udalosti, ktorá bráni alebo sťažuje včasnú alebo riadnu realizáciu diela, a môže spôsobiť omeškanie zhotoviteľa s plnením termínov uvedených odseku 3.1 tohto článku, prípadne iných dohodnutých termínov realizácie diela.

**3.3** Odovzdanie staveniska objednávateľom a prevzatie zhotoviteľom sa uskutoční na základe výzvy objednávateľa najneskoršie do 30 kalendárnych dní odo dňa účinnosti tejto zmluvy. Zhotoviteľ je povinný prevziať stavenisko najneskôr do 3 kalendárnych dní od doručenia výzvy objednávateľa, resp. v deň určený objednávateľom, pokiaľ výzva na prevzatie staveniska bude zhotoviteľovi doručená najmenej 3 kalendárne dni pred dňom určeným objednávateľom na prevzatie staveniska.

**3.4** Objednávateľ je oprávnený písomným oznámením zhotoviteľovi prerušiť alebo zastaviť realizáciu diela podľa tejto zmluvy, a to najmä v prípade, ak investor zastaví alebo preruší realizáciu stavby alebo ak realizáciu stavby alebo jej časti preruší objednávateľ v súlade so zmluvou o dielo uzavretou s investorom.

**3.5 Miestom realizácie diela je adresa:** Marka Čulena, Banská Bystrica. Pozemok je situovaný na parcele KN-C 1978/1 k.ú. Sásová v Areály futbalovej školy Mareka Hamšíka.

**Čl. 4. Cena diela**

**4.1** Celková cena za kompletné zrealizovanie diela je stanovená dohodou zmluvných strán v zmysle zákona č. 18/1996 Z.z. o cenách ako cena dohodou na dohodnutý rozsah diela vymedzený projektovou dokumentáciou (príloha č. 3 tejto zmluvy) a Rozpočtom, a to vo výške:

**Cena diela: ...................................**

**(slovom: .......................................................................)**

Cena diela je zmluvnými stranami dohodnutá ako cena pevná a maximálna za zhotovenie diela v dohodnutom rozsahu, a preto sú jej súčasťou i:

1. cena všetkých dodávok, prác a výkonov, ktoré nie sú výslovne uvedené v Rozpočte, a ktoré sú potrebné pre zhotovenie diela podľa projektovej dokumentácie,
2. všetky náklady zhotoviteľa na vykonanie diela v dohodnutom rozsahu,
3. cena prác, ktoré sú potrebné na vykonanie diela v dohodnutom rozsahu a kvalite, ak nie sú uvedené v projektovej dokumentácii, avšak zhotoviteľ mohol v čase podpisu tejto zmluvy predvídať potrebu ich vykonania,
4. cena za vypracovanie alebo obstaranie všetkých dokladov, ktoré má zhotoviteľ odovzdať objednávateľovi spolu s príslušnou časťou diela.
	1. Objednávateľ zaplatí zhotoviteľovi len cenu skutočne vykonaných prác na základe jednotkových cien uvedených v Rozpočte. V prípade rozhodnutia objednávateľa o zvýšení alebo znížení rozsahu diela sa bude pri zvýšení alebo znížení celkovej ceny diela vychádzať z jednotkových cien uvedených v Rozpočte.
	2. K cene dojednanej v zmysle tohto článku zmluvy bude, resp. nebude zhotoviteľom účtovaná DPH v súlade s platnými daňovými právnymi predpismi Slovenskej republiky, najmä však zákonom č. 222/2004 Z. z. o dani z pridanej hodnoty s ohľadom na ustanovenia o prenose daňovej povinnosti.
	3. Ak zhotoviteľ nie je platiteľom DPH, a v priebehu vykonávania predmetu zmluvy – realizácie Diela sa stane platiteľom DPH, zaväzuje sa, že dohodnutú cenu neprekročí. Zhotoviteľ je povinný dovtedy nevyfakturovanú časť ceny znížiť o výšku DPH.
	4. Zhotoviteľ nie je oprávnený požadovať, nárokovať si alebo domáhať sa zvýšenia ceny Diela s výnimkou dôvodov podľa príslušných bodov tohto článku Zmluvy.
	5. Zhotoviteľ nemôže žiadať o zvýšenie ceny Diela, ktoré by mohlo nastať z dôvodu vzniku vlastných (Zhotoviteľových) chýb alebo chýb jeho subdodávateľov, jeho nedostatočnej koordinácie pri realizácii Diela, pri kontrole realizácie Diela alebo v dôsledku vlastného omylu pri ocenení predmetu Zmluvy alebo pri samotnej realizácií Diela.

**Čl. 5. Platobné podmienky a fakturácia**

**5.1** Fakturácia a platenie prác a dodávok budú vykonávané **mesačne**, formou mesačných faktúr, vystavovaných na základe zhotoviteľom predložených a objednávateľom potvrdených súpisov skutočne vykonaných prác za uplynulý kalendárny mesiac. Zhotoviteľ predloží objednávateľovi mesačný súpis skutočne vykonaných prác vždy posledný deň príslušného kalendárneho mesiaca a objednávateľ tento odsúhlasí alebo k nemu uvedie svoje výhrady najneskoršie do 5 (slovom päť) pracovných dní od predloženia tohto súpisu; márnym uplynutím uvedenej lehoty sa bude súpis vykonaných prác považovať za objednávateľom odsúhlasený. Súpis skutočne vykonaných prác podpisuje za objednávateľa stavbyvedúci. Faktúru môže zhotoviteľ vystaviť až na základe objednávateľom potvrdeného súpisu skutočne vykonaných prác a dodávok za uplynulý mesiac. Súpis skutočne vykonaných prác je dokladom výlučne o množstve skutočne vykonaných prác a nemožno ho považovať (bez ohľadu na jeho obsah) za potvrdenie o odovzdaní časti diela objednávateľovi alebo za doklad o kvalite vykonaných prác.

**5.2** Zhotoviteľ musí svoje práce vyúčtovať overiteľným spôsobom. Vykonané naviac práce pôvodne nezahrnuté  do rozsahu diela a iné zmeny diela budú fakturované po ich predchádzajúcom vecnom, cenovom a termínovom odsúhlasení zmluvnými stranami a musia byť vo faktúre alebo v jej prílohe uvedené samostatne a oddelene od prác pôvodne zahrnutých do rozsahu diela. Splátka bude vždy uhradená k 15. dňu daného mesiaca.

**5.3** Faktúru zhotoviteľ predloží objednávateľovi v dvoch vyhotoveniach. Zhotoviteľ musí faktúru doručiť na adresu sídla objednávateľa, inak sa faktúra nepovažuje za doručenú. Každá faktúra musí mať nasledujúce náležitosti:

* obchodné meno, sídlo, IČO, DIČ a IČ DPH (ak je platcom) zhotoviteľa a objednávateľa,
* číslo faktúry,
* číslo zmluvy,
* označenie diela,
* dátum vyhotovenia a dátum splatnosti faktúry,
* dátum dodania tovaru alebo služby,
* názov, množstvo tovaru alebo rozsah tovaru alebo služby (v členení na stavebné objekty),
* označenie peňažného ústavu a číslo účtu, na ktorý sa má platiť,
* fakturovanú cenu bez dane,
* odtlačok pečiatky a podpis oprávnenej osoby zhotoviteľa.

K faktúre musia byť priložené doklady umožňujúce posúdiť oprávnenosť fakturácie, najmä súpis skutočne vykonaných prác odsúhlasený objednávateľom. Zhotoviteľ je povinný najneskôr do času doručenia faktúry, ktorou bude fakturovať cenu (alebo jej časť) výrobkov, zabudovaných materiálov, prvkov a technologických zariadení, odovzdať objednávateľovi všetky prípadne potrebné atesty a certifikáty od výrobkov, zabudovaných materiálov, prvkov a technologických zariadení, ktorých cenu fakturuje.

**5.4** Zhotoviteľ je povinný doručiť objednávateľovi faktúru na cenu prác a dodávok vykonaných v príslušnom kalendárnom mesiaci najneskôr do 5 (slovom piatich) pracovných dní odo dňa schválenia súpisu skutočne vykonaných prác za príslušný mesiac zástupcom objednávateľa.

**5.5** Objednávateľ je oprávnený započítať akúkoľvek svoju i nesplatnú pohľadávku, ktorú má voči zhotoviteľovi, s pohľadávkou, i nesplatnou, ktorá vznikne z tejto zmluvy zhotoviteľovi voči objednávateľovi.

**Čl. 6. Základné podmienky zhotovenia diela**

**6.1** Zastupovaním zmluvných strán počas zhotovovania diela sú v rozsahu uvedenom v tejto zmluve poverení títo zástupcovia zmluvných strán:

**.........................**,ako zodpovedný pracovník a zástupca objednávateľa,

 **.........................**, ako stavbyvedúci za zhotoviteľa.

Prípadné zmeny zástupcov zmluvných strán si musia zmluvné strany vopred písomne oznámiť. Zhotoviteľ je povinný zabezpečiť stálu prítomnosť jeho zodpovedného pracovníka na stavenisku počas vykonávania diela.

**6.2** Zhotoviteľ je povinný pred začatím zhotovovania diela odovzdať objednávateľovi doklady preukazujúce, že pracovníci zhotoviteľa a jeho subdodávateľov, ktorých zhotoviteľ použije na realizáciu diela, nie sú nelegálne zamestnávaní v zmysle zák. č. 82/2005 Z.z. o nelegálnej práci a nelegálnom zamestnávaní v znení neskorších predpisov. Do 5 (slovom päť) dní odo dňa výzvy objednávateľa, odovzdá zhotoviteľ objednávateľovi požadované certifikáty, vzorky a prospekty týkajúce sa dodávaných materiálov a realizovaných riešení, technologické postupy stanovené výrobcami pre zabudovanie a inštaláciu výrobkov, zabudovaných materiálov, prvkov a technologických zariadení, ktoré zhotoviteľ použije na diele a ďalšie potrebné dokumenty.

**6.3** V zmysle všeobecne záväzných právnych predpisov upravujúcich oblasť odpadov je zhotoviteľ ako pôvodca a držiteľ odpadov povinný viesť evidenčný list odpadov a zabezpečovať zneškodňovanie odpadov vznikajúcich jeho činnosťou. Zhotoviteľ je povinný udržiavať na prevzatom pracovisku poriadok, čistotu a bez zbytočného odkladu odstraňovať odpady a nečistoty, ktoré vznikli pri vykonávaní jeho prác na vlastné náklady.

**6.4** Zhotoviteľ v plnom rozsahu zodpovedá za požiarnu ochranu diela a bezpečnosť pri práci a bezpečnosť technických zariadení pri realizácii stavebných prác v súlade s ustanoveniami príslušných všeobecne záväzných právnych predpisov a na ten účel vytvára príslušne podmienky. Zhotoviteľ môže použiť iba materiály, ktoré spĺňajú  podmienky a požiadavky uvedené v zákone č. 133/2013 Z.z. o stavebných výrobkoch. Zhotoviteľ je povinný zabezpečiť jeho pracovníkom dostatočné ochranné pracovné prostriedky a tiež dohliadať na ich používanie počas vykonávania stavebných prác.

**6.5** Zhotoviteľ je povinný viesť odo dňa prevzatia staveniska o prácach, a dodávkach, ktoré vykonáva stavebný denník. Do stavebného denníka sa zapisujú všetky rozhodujúce skutočnosti týkajúce sa realizovaného diela. Stavebný denník sa vedie do doby odovzdania a prevzatia diela a uchováva sa minimálne do doby uplynutia lehoty na uplatnenie práv zo zodpovednosti za vady, resp. zo záruky. V priebehu pracovného času musí byť stavebný denník na stavbe trvalo prístupný.

**6.6** Zhotoviteľ je povinný zúčastňovať sa koordinačných porád (kontrolné dni) zvolaných objednávateľom. Zhotoviteľ sa zaväzuje, že písomne vyzve objednávateľa 3 (slovom tri) pracovné dni vopred k obhliadke, kontrole a prevzatiu tých častí diela, ktoré objednávateľ počas realizácie diela určí zápisom v stavebnom denníku. Zhotoviteľ je povinný vždy vyzvať objednávateľa aj prostredníctvom zápisu v stavebnom denníku na preverenie prác, ktoré budú ďalším postupom prác zakryté alebo sa stanú neprístupnými, a to aspoň 3 (slovom tri) pracovné dni vopred. Ak zhotoviteľ nesplní uvedenú povinnosť, je povinný umožniť objednávateľovi vykonanie dodatočnej kontroly a znášať náklady s tým spojené. Ak sa na preverenie prác objednávateľ nedostaví v lehote 3 (slovom troch) pracovných dní, hoci bol na to riadne vyzvaný, je povinný uhradiť náklady dodatočného odkrytia, ak takéto odkrytie vyžaduje a nezistí závady na vykonaných prácach.

**6.7** Zhotoviteľ sa zaväzuje najmenej 5 (slovom päť) pracovných dní pred odovzdaním príslušnej časti diela alebo celého diela vyzvať objednávateľa na jej (jeho) prevzatie, a to zápisom do stavebného denníka a písomným oznámením, že časť diela alebo celé dielo je pripravené k odovzdaniu.

**6.8** Objednávateľ nie je povinný prevziať dielo alebo jeho časť, ak nie je riadne vykonané, najmä ak v čase, kedy má dôjsť k odovzdaniu a prevzatiu diela alebo jeho časti, vykazuje dielo alebo jeho časť vady alebo nedorobky brániace riadnemu užívaniu diela, alebo ak zhotoviteľ neodovzdá objednávateľovi niektorý z objednávateľom, resp. zákonom požadovaných dokladov.

**6.9** Vadou sa rozumie odchýlka v kvalite, rozsahu alebo parametroch diela stanovených touto zmluvou a príslušnými právnymi predpismi. Nedorobkom sa rozumie nedokončená práca oproti dohodnutému rozsahu diela. Na účely uplatňovania nárokov zo zodpovednosti za vady diela, zo záruky za akosť diela, zmluvných pokút sa nedorobky považujú za vady diela. O odovzdaní a prevzatí diela sú zmluvné strany povinné spísať protokol aspoň v dvoch vyhotoveniach, ktorý podpíšu oprávnené osoby zmluvných strán, ktoré sa preberacieho konania zúčastnili.

**6.10** Zhotoviteľ je povinný odstrániť vady, ktoré boli zistené pri preberacom konaní a sú uvedené v protokole o odovzdaní a prevzatí diela, a to v lehote dohodnutej písomne s objednávateľom, inak v lehote primeranej rozsahu a povahe týchto vád. V prípade, že zhotoviteľ nezačne práce na odstraňovaní týchto vád včas alebo ich včas neodstráni, je objednávateľ oprávnený objednať si ich odstránenie u tretej.

**6.11** Zhotoviteľ nie je oprávnený bez predchádzajúceho písomného súhlasu objednávateľa poveriť realizáciou diela alebo jeho časti tretiu osobu. Stavenisko je zhotoviteľ povinný úplne vypratať do 2 (slovom dvoch) dní odo dňa protokolárneho odovzdania diela okrem zariadení nutných na odstránenie zistených vád a nedorobkov.

**Čl. 7. Záruka a zodpovednosť za vady**

**7.1** Zhotoviteľ poskytuje na dielo záruku za akosť diela. Zhotoviteľ zodpovedá za to, že zhotovené dielo bude mať počas celej záručnej doby vlastnosti dohodnuté touto zmluvou a bude vyhovovať požiadavkám technických noriem a všeobecne záväzných právnych predpisov. Zhotoviteľ zodpovedá za vady, ktoré má dielo v čase jeho odovzdania objednávateľovi, a za vady, ktoré vznikli počas záručnej doby.

**7.2** Záručná doba začína plynúť odo dňa nasledujúceho po podpise protokolu o odovzdaní a prevzatí diela zmluvnými stranami. Záručná doba sa končí uplynutím **60 mesiacov** plynúcich od odovzdania celej stavby, objednávateľom investorovi na základe zmluvy o dielo, ktorú medzi sebou objednávateľ a investor uzavreli za účelom realizácie tejto stavby. Pri výrobkoch, zabudovaných materiáloch, prvkoch a technologických zariadeniach je záručná doba v trvaní záručnej doby poskytnutej výrobcom, minimálne však 24 mesiacov odo dňa odovzdania celej stavby, objednávateľom investorovi na základe zmluvy o dielo s ním uzatvorenej. Objednávateľ je povinný oznámiť zhotoviteľovi deň, kedy došlo k odovzdaniu stavby investorovi. Záručná doba sa predlžuje (t.j. vyššie uvedený termín jej ukončenia sa odďaľuje) o dobu, v ktorej investor nemohol pre vady, za ktoré zodpovedá zhotoviteľ, riadne užívať celú stavbu alebo jej časť zodpovedajúcu dielu podľa tejto zmluvy.

**7.3** Zhotoviteľ nezodpovedá za vady diela, ktoré boli spôsobené použitím podkladov poskytnutých objednávateľom a zhotoviteľ ani pri vynaložení všetkej odbornej starostlivosti nemohol zistiť ich nevhodnosť alebo na ňu písomne upozornil objednávateľa a ten na ich použití trval. Objednávateľ je povinný oznámiť vadu zhotoviteľovi najneskôr do 15 (slovom pätnásť) dní od jej zistenia, a to osobne, poštovou zásielkou, alebo e-mailom.

**7.4** Ak objednávateľ nezvolí iný nárok z vád, zaväzuje sa zhotoviteľ začať s odstraňovaním prípadných vád predmetu plnenia bez zbytočného odkladu po doručení oznámenia vady objednávateľom, pri vadách ohrozujúcich prevádzku stavby alebo vyvolávajúcich nebezpečenstvo vzniku bezprostrednej škody do 24 (dvadsaťštyri) hodín od doručenia oznámenia vady objednávateľom. Zhotoviteľ sa zaväzuje odstrániť vadu v čo najkratšom technicky možnom čase, avšak nikdy nie neskôr ako do 8 (slovom osem) dní od doručenia oznámenia vady objednávateľom, pokiaľ sa nedohodol so zástupcom objednávateľa inak. Pri vadách diela uvedených v protokole o odovzdaní a prevzatí diela sa za doručenie oznámenia vady zhotoviteľovi považuje podpísanie tohto protokolu oboma zmluvnými stranami.

**7.5** Ak zhotoviteľ vadu včas neodstráni, je objednávateľ oprávnený žiadať primeranú zľavu z ceny diela, alebo dodanie náhradného predmetu plnenia, alebo je oprávnený odstúpiť od zmluvy alebo zabezpečiť odstránenie vady na náklady zhotoviteľa treťou osobou, prípadne sám túto vadu odstrániť na náklady zhotoviteľa.. Ak objednávateľ zvolí nárok na dodanie náhradného predmetu plnenia, je zhotoviteľ povinný ho dodať do 10 (slovom desať) dní od uplatnenia nároku, ak sa nedohodol so zástupcom objednávateľa inak. Rovnaké práva má objednávateľ i v prípade, ak je vada diela neodstrániteľná. Plynutie záručnej doby sa prerušuje odo dňa doručenia oznámenia o vade zhotoviteľovi do dňa odstránenia vady.

**Čl. 8. Zmluvné pokuty a náhrada škody**

**8.1** Ak zhotoviteľ nevykoná dielo včas a riadne alebo je v omeškaní s niektorým z čiastkových termínov, má objednávateľ právo na zaplatenie zmluvnej pokuty vo výške **0,08 %** z celkovej ceny diela za každý začatý deň omeškania.

**8.2** V prípade omeškania objednávateľa s úhradou riadne vystavenej faktúry zhotoviteľa má zhotoviteľ nárok na zmluvnú pokutu vo výške **0,08 %** z dlžnej sumy za každý deň omeškania.

**8.3** Ak zhotoviteľ nezačne odstraňovať alebo neodstráni objednávateľom oznámenú vadu včas, má objednávateľ nárok na zaplatenie zmluvnej pokuty vo výške **50,- EUR** za každú vadu a každý začatý deň omeškania až do jej odstránenia.

**8.4** Ak zhotoviteľ poruší zákaz nelegálneho zamestnávania v zmysle zák. č. 82/2005 Z.z. o nelegálnej práci a nelegálnom zamestnávaní v znení neskorších predpisov, má objednávateľ právo na zaplatenie zmluvnej pokuty zhotoviteľom vo výške **3.000,- EUR** za každé jednotlivé porušenie**.**

**8.5** Ak zhotoviteľ, resp. pracovníci zhotoviteľa, poruší ktorúkoľvek povinnosť v zmysle tejto zmluvy alebo vo všeobecne záväznom právnom predpise na zaistenie bezpečnosti a ochrany zdravia pri práci, požiarnej ochrany alebo OŽP alebo v ostatných právnych predpisoch a pokynoch na zaistenie bezpečnosti a ochrany zdravia pri práci, požiarnej ochrany alebo OŽP, má objednávateľ za každé porušenie nárok na zaplatenie zmluvnej pokuty vo výške **50,- EUR**. Na zmluvnú pokutu v rovnakej výške má objednávateľ nárok aj v prípade každého zistenia porušenia povinnosti zhotoviteľa zabezpečiť pracovníkom zhotoviteľa dostatočné ochranné pracovné prostriedky alebo povinnosti tieto ochranné pracovné prostriedky používať.

**8.6** Nárokom na zaplatenie zmluvnej pokuty nie je dotknutý nárok oprávnenej strany na náhradu škody spôsobenej porušením povinnosti zabezpečenej zmluvnou pokutou, a to ani škody presahujúcej výšku zmluvnej pokuty. Zhotoviteľ je povinný nahradiť objednávateľovi i škodu, ktorej náhradu si voči objednávateľovi uplatní investor z dôvodu porušenia povinnosti zhotoviteľa, za ktoré zodpovedá voči investorovi objednávateľ. Rovnako to platí pre náhradu škody, ktorá vznikne objednávateľovi uhradením zmluvnej pokuty investorovi z dôvodu porušenia povinnosti zhotoviteľa, za ktoré zodpovedá voči investorovi objednávateľ.

**8.7** Zmluvné strany sa dohodli, že všetok materiál a náradie, ktoré objednávateľ poskytol zhotoviteľovi na vykonanie diela alebo jeho časti, a ktoré zhotoviteľ od objednávateľa prevzal, zodpovedá za akúkoľvek ich stratu, poškodenie, zničenie alebo odcudzenie a zaväzuje sa škodu tým vzniknutú objednávateľovi nahradiť v celom rozsahu.

**Čl. 9. Prechod vlastníctva a nebezpečenstvo škody**

**9.1** Dielo sa vykonáva na pozemku vo vlastníctve investora, ktorý je zároveň vlastníkom celej stavby, v rámci ktorej sa dielo vykonáva. Nebezpečenstvo škody na diele znáša zhotoviteľ až do odovzdania diela objednávateľovi.

**9.2** Zhotoviteľ zodpovedá za škodu, ktorá vznikne objednávateľovi alebo tretej osobe v dôsledku porušenia jeho povinností vyplývajúcich z tejto zmluvy a všeobecne záväzných právnych predpisov.

**Čl. 10. Odstúpenie od zmluvy**

**10.1** Odstúpením od zmluvy zanikajú všetky práva a povinnosti strán zo zmluvy okrem práv na náhradu spôsobenej škody a ušlého zisku, práv na dovtedy uplatnené resp. zákonné sankcie, práv a povinností vyplývajúcich z ustanovení tejto zmluvy a všeobecne záväzných právnych predpisov o poskytovaní záruky a zodpovednosti za vady za časť diela, ktorá bola do odstúpenia zrealizovaná a iných práv a povinností, ktoré podľa dohody strán alebo podľa ich povahy majú trvať aj po zániku zmluvy odstúpením.

**10.2** Zmluva zaniká buď riadnym ukončenie zmluvného vzťahu vyplývajúceho zo Zmluvy, ktorý nastane splnením podmienok uvedených čl. 2 bod. 2.1 Zmluvy, alebo mimoriadnym ukončením zmluvného vzťahu vyplývajúceho zo Zmluvy nastávajúceho dohodou Zmluvných strán v písomnej forme, alebo odstúpením od Zmluvy.

**10.2** Zmluvné strany sú oprávnené odstúpiť od zmluvy na základe podstatného porušenia povinnosti, alebo podmienok ustanovených v tejto zmluve na ktoré je naviazané odstúpenie do zmluvy. Odstúpením od zmluvy zmluva zaniká, keď v súlade s touto zmluvou prejav vôle oprávnenej strany odstúpiť od zmluvy je doručený druhej strane; po tejto dobe nemožno účinky odstúpenia od zmluvy odvolať alebo meniť bez súhlasu druhej strany.

**10.3** Za podstatné porušenie zmluvy (zmluvnej povinnosti) na strane zhotoviteľa sa považuje najmä:

1. ak zhotoviteľ bez riadneho dôvodu odmietne prevziať stavenisko,
2. ak bude zhotoviteľ z dôvodov spočívajúcich na jeho strane v omeškaní s plnením ktoréhokoľvek termínu uvedeného v článku 3., ods. 3.1. tejto zmluvy o viac ako 10 (slovom desať) dní,
3. ak zhotoviteľ nezačne realizovať dielo v čase uvedenom v čl. 3., ods. 3.1 tejto zmluvy,
4. ak zhotoviteľ realizuje dielo v rozpore s ustanovením čl. 2., ods. 2.4 tejto zmluvy a napriek písomnej výzve zástupcu objednávateľa (uvedenej napr. v stavebnom denníku) nevykoná nápravu,
5. ak zhotoviteľ včas neodstráni objednávateľom oznámenú vadu,
6. ak objednávateľom oznámená vada je neodstrániteľná,
7. Zhotoviteľ nie je zapísaný v Registri partnerov verejného sektora,
8. Subdodávateľ zhotoviteľa nie je zapísaný v Registri partnerov verejného sektora, ak sa podmienka zápisu na neho vzťahuje a vzniká povinnosť a to v prípade, ak Zhotoviteľ pri plnení využije subdodávateľov Zhotoviteľa.

**10.4** Objednávateľ môže odstúpiť od zmluvy i v prípade, ak zanikne platnosť zmluvy o dielo uzavretej medzi investorom a objednávateľom za účelom realizácie stavby, alebo ak investor alebo objednávateľ písomne zastaví realizáciu stavbyalebo jej časti, ktorej súčasťou je i dielo dodávané zhotoviteľom pre objednávateľa.

**10.5** Zmluva sa končí aj nastúpením rozväzovacej podmienky účinnosti zmluvy, spočívajúcej v nenaplnení odkladacej podmienky uvedenej v čl. 12 bod. č. 12.2 zmluvy.

**10.6** V prípade odstúpenia od zmluvy z dôvodov na strane objednávateľa sa na určenie ceny dovtedy vykonaných prác, výkonov a použitých materiálov použijú primerane ustanovenia tejto zmluvy o cene diela s prihliadnutím na prípadné nároky z vád diela, nezaplatené sankcie a iné pohľadávky vzniknuté zo zmluvy. V prípade odstúpenia od zmluvy z dôvodov na strane zhotoviteľa platí bez ohľadu na vyššie uvedené v tomto odseku, že zhotoviteľovi budú uhradené za dovtedy vykonané časti diela iba preukázateľne a účelne vynaložené náklady na realizáciu uvedených častí diela s prihliadnutím na prípadné nároky z vád diela, nezaplatené sankcie a iné pohľadávky vzniknuté zo zmluvy.

**Čl. 11. Osobitné ustanovenia**

**11.1** V prípade vzniku škody porušením povinností vyplývajúcich z tejto zmluvy ktorejkoľvek zmluvnej strane, má poškodená strana nárok na náhradu vzniknutej škody vrátane ušlého zisku. Zhotoviteľ nie je oprávnený bez predchádzajúceho písomného súhlasu objednávateľa previesť (postúpiť) akúkoľvek pohľadávku z tejto zmluvy na tretiu osobu.

**11.2** Zmluvné strany sa dohodli, že akékoľvek oznámenia, výzvy, žiadosti a iná komunikácia zmluvných strán sa budú uskutočňovať výlučne v písomnej forme, a to vo forme listu zaslaného doporučene alebo osobne príslušnej zmluvnej strane, a to na adresu uvedenú v článku 1. tejto zmluvy, resp. na adresu sídla (resp. miesta podnikania) zmluvnej strany zapísanej v obchodnom (resp. živnostenskom) registri, ak je odlišná od adresy uvedenej v článku 1. tejto zmluvy. Povinnosť doručiť zmluvnej strane písomnosť na dohodnutú adresu sa na účely tejto zmluvy považuje za splnenú aj v prípade, ak osoba vykonávajúca poštovú prepravu vráti odosielateľovi poštovú zásielku riadne zaslanú v súlade s touto zmluvou ako nedoručiteľnú, a to dňom uloženia zásielky na pošte, najneskôr však dňom vrátenia zásielky odosielateľovi.

**11.3 Register partnerov verejného sektora**

11.3.1 Zhotoviteľ vyhlasuje, že si riadne a včas plní, a počas trvania tejto Zmluvy sa zaväzuje riadne a včas plniť, svoje povinnosti vyplývajúce zo Zákona č. 315/2016 Z. z. o registri partnerov verejného sektora (ďalej aj ako „Zákon o registri partnerov“), najmä sa zaväzuje zabezpečiť aktuálne, úplné, správne a pravdivé údaje zapisované v registri partnerov prostredníctvom oprávnenej osoby, a zároveň sa zaväzuje bez zbytočného odkladu písomne informovať Objednávateľa o tom, že:

* bol vymazaný z registra partnerov vedeného v zmysle Zákona o registri partnerov;
* nastala akákoľvek zmena akéhokoľvek údaju zapísaného v registri partnerov vedenom v zmysle Zákona o registri partnerov;
* nastala skutočnosť, ktorá vedie alebo môže viesť k jeho výmazu z registra partnerov podľa § 13 ods. 2 Zákona o registri partnerov;
* po dobu dlhšiu ako tridsať (30) dní nemá v registri partnerov vedenom v zmysle Zákona o registri partnerov zapísanú oprávnenú osobu.
	+ 1. Touto Zmluvou sa nezakladá osobitná registračná povinnosť v prípade, ak požiadavka registrácie nevyplýva zo Zákona o registri partnerov. V prípade porušenia akejkoľvek povinnosti Zhotoviteľ uvedenej v bode 11.3.1 tejto Zmluvy, je Objednávateľ oprávnený od tejto Zmluvy odstúpiť; tým nie sú dotknuté práva Objednávateľa podľa § 15 Zákona o registri partnerov. V prípade porušenia povinností podľa tohto bodu tohto článku sa Zhotoviteľ zaväzuje zaplatiť Objednávateľovi na základe jeho výzvy zmluvnú pokutu vo výške 5 000,00 EUR; tým nie je dotknuté právo Objednávateľa

domáhať sa náhrady škody v plnej výške.

* + 1. Zhotoviteľ je povinný zabezpečiť, aby subdodávatelia, ktorí spĺňajú definíciu partnera verejného sektora podľa § 2 ods. 1 písm. a) bod 7 Zákona o registri partnerov, ktorí budú subdodávateľmi pre plnenie poskytované na základe tejto Zmluvy, zabezpečili svoju registráciu ako partneri verejného sektora a túto registráciu udržiavali v platnosti počas trvania tejto Zmluvy a plnili si všetky povinnosti vyplývajúce z takejto registrácie, resp. zabezpečili plnenie povinností vyplývajúcich z takejto registrácie. Porušenie povinnosti podľa predchádzajúcej vety zo strany Zhotoviteľa sa považuje za podstatné porušenie Zmluvy a Objednávateľ má právo odstúpiť od tejto Zmluvy. V prípade porušenia povinnosti podľa prvej vety tohto bodu článku sa Zhotoviteľ zaväzuje zaplatiť Objednávateľovi na základe jeho výzvy zmluvnú pokutu vo výške 5 000,00 EUR. Za účelom kontroly splnenia povinnosti podľa prvej vety tohto bodu článku tejto Zmluvy je Objednávateľ oprávnený požadovať od Zhotoviteľa predloženie všetkých zmlúv a súvisiacich dokumentov so subdodávateľmi; Zhotoviteľ je povinný takejto požiadavke Objednávateľa vyhovieť v lehote uvedenej vo výzve Objednávateľa; v prípade, ak Zhotoviteľ tejto výzve nevyhovie, má sa za to, že povinnosť podľa prvej vety tohto bodu tohto článku tejto Zmluvy bola porušená; druhá a tretia veta tohto bodu článku tejto Zmluvy platia rovnako.

**11.4** Objednávateľ má právo v prípade nedodržania čl. 11.3 na náhradu škody v plnej výške s nákladmi a stratami finančných prostriedkov na strane Objednávateľa, ktoré vznikli v spojení s nedodržaním čl. 11.3 zo strany Zhotoviteľa.

**11.5** Zhotoviteľ je povinný uzavrieť poistnú zmluvu a udržiavať ju v platnosti po celú dobu vykonávania Diela na poistenie zodpovednosti za škodu spôsobenú na živote, zdraví a majetku Objednávateľa a tretích osôb, ktorá bude spôsobená prevádzkovou činnosťou Zhotoviteľa, minimálne vo výške Ceny za Dielo s DPH. Platnosť poistnej zmluvy Zhotoviteľ preukáže odovzdaním jej overenej kópie Objednávateľovi najneskôr jeden (1) deň pred protokolárnym odovzdaním a prevzatím staveniska.

**Čl. 12. Záverečné ustanovenia**

**12.1** Na vzťahy medzi zmluvnými stranami vyplývajúce z tejto zmluvy, ale ňou výslovne neupravené sa vzťahujú príslušné ustanovenia Obchodného zákonníka. Zmeny a doplnky obsahu zmluvy možno uskutočniť len písomne po predchádzajúcej dohode obidvoch zmluvných strán, inak je zmena či doplnenie zmluvy neplatné.

**12.2** V prípade uzatvorenia Zmluvy sa táto zmluva uzatvára s odkladacou podmienkou účinnosti, ktorú si vyhradzuje objednávateľ. Zmluva bude platná dňom podpisu obidvoma zúčastnenými stranami a to Zhotoviteľom a Objednávateľom. Zmluva nadobudne účinnosť po schválení dotácie z Fondu na podporu športu v rámci **„Výstavba, rekonštrukcia a modernizácia športovej infraštruktúry“ v znení dodatku č.1 číslo: 2023/001 zo dňa 14.12.2023** s odkladacou podmienkou, keď Zmluva nadobudne účinnosť dňom nasledujúcim po jej zverejnení na webovom sídle objednávateľa. V prípade ak Objednávateľovi nebude poskytnutá Dotácia z akýchkoľvek príčin, táto zmluva nenadobudne účinnosť a neplynú žiadne záväzky a ani povinnosti zmluvným stranám a súvisiacimi ustanoveniami tejto zmluvy.

12.3 Zmluvné strany vyhlasujú, že zmluvu riadne prečítali, jej obsahu porozumeli a na znak súhlasu ju podpisujú. Zmluva je vyhotovená v dvoch rovnopisoch, po jednom pre každú zmluvnú stranu.

**12.4** Nedeliteľnou súčasťou tejto zmluvy sú alebo sa postupne stanú nasledovné prílohy:

1) Rozpočet (Ponuka zhotoviteľa)

2) Výpis z obchodného registra zhotoviteľa na informatívne účely

 3) Projektová dokumentácia stavby (je k nahliadnutiu na stavenisku)

V Banskej Bystrici, dňa ....................... V Banskej Bystrici, dňa .........................

 Objednávateľ: Zhotoviteľ:

............................... .............................

Richard Hamšík, konateľ spoločnosti konateľ spoločnosti